Pensioenarisse sal OBK-gelag betaal | Netwerk24
Deur Theo Stehle, Knysna 01 Desember 2019 00:15
Theo Stehle, Knysna, skryf: Die nuus is deesdae net so opwindend soos die beste fiksie – behalwe dat dit ’n direkte invloed op ons lewens het.
Een van die stories wat ongelukkig nié fiksie is nie, is die miljarde wat op bedrieglike wyse van die Openbare Beleggingskorporasie (OBK) in dr. Iqbal Survé se maatskappye gepomp is tot nadeel van die 450 000 pensioenarisse en 1,25 miljoen dienende amptenare.
Wie het hieruit voordeel getrek?
Nie net Survé nie, maar ook die ANC, wat baie lank gestreef het na ’n propagandaspreekbuis om sy boodskap uit te dra.
Die Suid-Afrikaanse Lugdiens is tegnies bankrot, skuld miljarde, het nie geld om salarisse te betaal nie – wat nog te sê van ? terugwerkende verhoging van 5,9% – maar wonderwerke, soos in fiksieverhale, gebeur en uit die bloute kom daar geld!
Te oordeel na onlangse eierdanse oor gerugte van voorgeskrewe beleggings (wat uiteindelik nek omgedraai is), sowel as vorige bedenklike beleggings in en lenings aan semistaatsinstellings deur die OBK, sal dit my glad nie verbaas nie indien daar heimlik beplan word dat die regering se pensioentrekkers moet pa staan vir die tekorte.